ঢাকা, ১৩ জুলাই (শীর্ষ নিউজ ডটকম): বাংলাদেশ জামায়াত ইসলামীর ভারপ্রাপ্ত সেক্রেটারি এটিএম আজহারুল ইসলাম বলেন, নিরপেক্ষ নির্বাচন হলে আওয়ামী লীগ ৩০টির বেশি আসন পাবে না। তিনি বলেন, তত্ত্বাবধায়ক সরকারের মাধ্যমে নির্বাচন হলে আওয়ামী লীগের ভরাডুবি হবে। এ ভয়ে তারা তত্ত্বাবধায়ক সরকার ব্যবস্থার বিলুপ্ত করেছে। সরকারের জুলুম, নির্যাতন ও দুঃশাসনের হাত থেকে মুক্তির জন্য দেশব্যাপী জামায়াতের সমাবেশ ও দোয়ার অংশ হিসেবে দলটির ঢাকা মহানগরীর উদ্যোগে আজ বুধবার বিকেলে জাতীয় প্রেসক্লাবে আয়োজিত  অনুষ্ঠানে তিনি এসব কথা বলেন।  তিনি বলেন, দলীয় বিবেচনায় ৮ হাজার মামলা প্রত্যাহার ও আদালতে ফাঁসির আদেশ হওয়া আসামিদের ছেড়ে দেয়া হয়েছে। অথচ নিজামী, মুজাহিদসহ জামায়াতের নেতাদের বিনা বিচারে আটকিয়ে রাখা হয়েছে। সরকারের এসব জুলুম-নির্যাতন আল্লাহ কখনো বরদাস্ত করবে না। আমরা আল্লাহর ওপর এর বিচার দিলাম। আল্লাহই সবচেয়ে ন্যায় বিচারক।  সভাপতির বক্তব্যে বাংলাদেশ জামায়াতে ইসলামীর ঢাকা মহানগর সভাপতি রফিকুল ইসলাম খান বলেন, ধর্মনিরপেক্ষতা একটি কুফরি মতবাদ। এ ব্যাপারে দেশের আলেম-ওলামাগণ একমত হয়েছেন। অথচ সরকার সংবিধান থেকে  আল্লাহর ওপর আস্থা কথাটি বাদ দিয়ে ধর্মনিরপেক্ষতা ও সমাজতন্ত্র স্থাপন করেছে। এর মাধ্যমে সরকার আল্লাহর সাথে যুদ্ধ ঘোষণা করেছে।  অনুষ্ঠানে অন্যান্যের মধ্যে উপস্থিত ছিলেন- জামায়াতের কেন্দ্রীয় প্রচার সম্পাদক তাসনীম আলম, সহ-সেক্রেটারি ডা. সফিকুর রহমান, হামিদুর রহমান আজাদ এমপি, নূরুল ইসলাম বুলবুল প্রমুখ।  সমাবেশ শেষে সরকারের অত্যাচার, জুলুম ও দুঃশাসনের হাত থেকে মুক্তির জন্য দোয়া ও মোনাজাত পরিচালনা করেন এটিএম আজহারুল ইসলাম।  (শীর্ষ নিউজ ডটকম/এমএমকে/শাসি/এসসি/১৮.০০ঘ.)